Student slo verdensrekord
Han slukte 675 gram på ett minutt. Ved inngangen av februar satt Marcus Sørfossmo (22) fra Stavanger en ny verdensrekord i grøtspising, melder trd.by. Rekorden fant sted i Trondheim, hvor Sørfossmo studerer. På ett minutt klarte han å spise 675 gram risengrynsgrøt.  Dette er over 100 gram mer enn den forrige rekorden som tyske Andre Ortolf har hatt siden 2021. Da spiste Ortolf 557 gram grøt. Se rekordmåltidet i videoen under:  Til trd.by forteller Sørfossmo at han fikk ideen fordi han generelt spiser veldig mye grøt i tiden som student i Trondheim. 3. februar samlet han derfor rundt 20 venner for å se 22-åringens rekordforsøk for å både vitne og ta del i rekordforsøket. Settes på CV-en Sørfossmo sier til VG at seieren var både herlig og artig. – Dette blir tidenes funfact og icebreaker å ta med videre i livet. Jeg tenker å ha dette på CV-en, sier rekordholderen som studerer byggingeniør. – Er du ikke lei av grøt nå? – Tja, man kan aldri bli lei av grøt. Jeg spiser ofte risengrynsgrøt hver morgen. Og som student er det et økonomisk kjøp fordi det er billig. Etter å ha gjort denne rekorden, må jeg nok ta en liten pause i minst to uker, sier den mette studenten.
22 år gamle Marcus Sørfossmo fra Stavanger satte verdensrekord i grøtspising i februar Sørfossmo spiste 675 gram risengrynsgrøt på ett minutt i Trondheim Den nye rekorden er over 100 gram mer enn den forrige rekorden fra 2021 Sørfossmo sier han vil legge verdensrekorden på CV-en og at grøt er et økonomisk studentmåltid